VT VERVM ESSE PROBETVR, QVOD IN PREDICTA PROSA ET IN OMNIBVS TAM HISTORIIS QVAM ALIIS LOCIS DE EODEM BEATO BADILONE DICITVR, EX LITTERIS PATET CONSEQVENTIBVS. Vniuersis Christi fidelibus, quibus presentes litteras videre contigerit, Hugo, decanus, totumque Luthosensis ecclesie capitulum ac uniuersi eiusdem loci conuentus, perpetuam in Domino salutem. Presentium testimonio notum facimus uniuersis, quod os illud, quod per venerabilem patrem et dominum nostrum Godefridum, Dei gratia Cameracensem episcopum, abbati et conuentui Vizeliacensis ecclesie ad instantiam ipsius et preces transmittimus, extat sine dubio de reliquiis beati Badilonis, quondam ecclesie nostre abbatis, qui etiam venerandum corpus beate Marie Magdalene in ecclesia Vizeliacensi quondam dignoscitur attulisse. Nos autem, ad maiorem rei huius certitudinem, fecimus os prefatum memorati confessoris in corio quodam mundo, sub sigillo nostro, firmiter intercludi, et presentes litteras eiusdem sigilli impressione muniri. Actum in ecclesia Luthosensi, anno dominice incarnationis M°. CC°. vicesimo primo, sexto decimo kalendas iunii.